Nafarroako Parlamentuko Mahaiak, 2020ko urriaren 19an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Nafarroako Alderdi Sozialista eta Geroa Bai talde parlamentarioek eta Nafarroako Podemos Ahal Dugu foru parlamentarien elkarteak aurkezturiko mozioa, zeinaren bidez Nafarroako Gobernua premiatzen baita Nafarroako erretinoblastomari buruzko sentsibilizazio eta prestakuntza kanpainak egin ditzan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osasun Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2020ko urriaren 19an

Lehendakaria: Unai Hualde Iglesias

MOZIOAREN TESTUA

Behean sinatzen duten talde parlamentarioek, Legebiltzarreko Erregelamenduan ezarritakoaren babesean, honako mozio hau aurkezten dute, Osasun Batzordean eztabaidatu eta bozkatzeko: Nafarroako Gobernua premiatzen da Nafarroako erretinoblastomari buruzko sentsibilizazio eta prestakuntza kanpainak egin ditzan.

Erretinoblastoma erretinaren ehunean sortzen den haur-minbizi bat da; gutxi-gutxitan gertatzen da, baina haurren artean ematen den begi barneko tumore gaizto ohikoena da. Normalean, 6 urtetik beheitiko umeengan ematen da. Tumorea begi batean nahiz bi begietan eman daiteke.

Kasuen % 40 hereditarioa da, eta RB1 genearen (13. kromosoma) bi mutaziorekin lotzen da. Sintomarik ohikoenak dira leukokoria (begi-niniko isla gorririk eza edo distira zuria begiaren erdigunean), estrabismoa, glaukoma, iriseko heterokromia.

Miaketarik garrantzitsuena oftalmoskopiaren bidez begi-hondoa baloratzea da, eta baieztatzeko eta estadiajea egiteko beharrezkoak dira begiaren ekografia, TAKa eta erresonantzia magnetiko nuklearra.

Erabilgarri dauden tratamenduen artean daude kimioterapia, begi-enukleazioa, brakiterapia, krioterapia eta termoterapia.

Biziraupen-tasa, 5 urtera, % 95etik goitikoa da, eta % 75 bitarteko kasuetan kontserbatzen ahal da begi-globoa.

Haur-minbizi kasuen % 3 egiten du. 15.000 jaioberri bizitik bat. Espainian urtean 50 kasu inguru diagnostikatzen dira. Nafarroan une honetan 8 bat gaixo egonen dira diagnostikatuta.

Behin tratamenduak eginda eta tumorea egonkortuta, errebisioak egin behar dira aldian-aldian (hasiera batean, oso maiz). Garrantzitsua da gaixo horien jarraipena egitea epe luzera.

Bestalde, gaixoen neba-arrebei azterketa egin behar zaie, eta azterlan eta aholku-emate genetiko bat egitea gomendatzen da, gaixotasuna garatzeko arriskua ezartzeko.

Horregatik guztiagatik, honako erabaki proposamen hau aurkezten dugu:

1.- Nafarroako Parlamentuak Nafarroako Gobernua premiatzen du sentsibilizazio- nahiz prestakuntza-kanpainak egin ditzan osasun arloko profesionalen artean, minbizi-mota hau garaiz detektatzeko.

2.- Nafarroako Parlamentuak Nafarroako Gobernua premiatzen du kontzientziazio-kanpainak susta ditzan herritarren artean, haur minbiziaren egunaren karietara, otsailaren 15ean.

3.- Nafarroako Parlamentuak Nafarroako Gobernua premiatzen du pediatriako gaixoen joan-etorrien eta mantentzearen partidak handitu ditzan.

Iruñean, 2020ko urriaren 15ean

Foru parlamentariak: Patricia Fanlo Mateo, Ana Ansa Ascunce eta Mikel Buil García